Valke-kaptein doodgeskiet - Maroela Media
Brig. Hangwani Mulaudzi, nasionale woordvoerder van die Valke, het gesê die beampte, kapt. Qeya Jonas Tshabalala (52) wat verbonde was aan die Bloemfonteinse eenheid vir ernstige georganiseerde misdaad, is omstreeks 20:45 doodgeskiet toe hy na ŉ klagte in Taustraat in Bloemanda omgesien het.
“Twee of drie onbekende aanvallers het in die huis ingekom en voor die voet begin skiet. Die kaptein het teruggeskiet en een van die verdagtes gewond. Hy is egter ook verskeie kere geskiet en is op die toneel dood,” het Mulaudzi.
Die verdagtes het in Tshabalala se ampsvoertuig op die vlug geslaan met sy werkselfoon en dienspistool. Die voertuig is later verlate in Dewetsdorp opgespoor. Daar was bloed binne die voertuig.
Lt.genl. Yolisa Matakata, waarnemende nasionale hoof van die Valke, het die “sinnelose moord” veroordeel.
“Dit is onaanvaarbaar en skokkend dat een van ons lede vermoor is. Ons doen ŉ beroep op die gemeenskap om ons by te staan met inligting wat tot die inhegtenisneming van die verdagtes kan lei,” het Matakata gesê.
“Daar is êrens ŉ verdagte wat beseer is en dié sal een of ander tyd mediese behandeling benodig. Ons doen ŉ beroep op alle hospitale en klinieke om hul naaste polisiestasie te bel as hulle op so ŉ persoon afkom.”
Matakata het haar innige meegevoel met Tshabalala se familie, vriende en kollegas betuig. “Ons sal geen steen onaangeroer laat totdat die skuldiges tot verantwoording gebring word nie,” het sy gesê.
Salute /Saluut RIP / RIV
Dis hartseer, maar nou moet die polisie besef dat alle sinnelose moorde gejag moet word, sodat ons samelewing bevry kan word van die euwel wat mense se siele knak.
Min Bheki Cele, gaan jy toelaat dat hierdie skiet piete op so manier jou Polisie personeel uitmoor. Hul is misdadigers wat geen gevoel het vir mensof dier. Die vuurpeleton is ‘n opsie. Hulle vrees glad nie die polisie nie.